CELEX: 52020PC0256
Language: hu
Date: 2020-06-22
Title: Javaslat A TANÁCS VÉGREHAJTÁSI HATÁROZATA a Dániának a közös hozzáadottértékadó-rendszerről szóló 2006/112/EK irányelv 75. cikkétől eltérő különös intézkedés alkalmazására történő felhatalmazásáról szóló (EU) 2018/485 végrehajtási határozat módosításáról

EURÓPAI BIZOTTSÁG
            Brüsszel, 2020.6.22.
            COM(2020) 256 final
            2020/0124(NLE)
            Javaslat
            A TANÁCS VÉGREHAJTÁSI HATÁROZATA
            a Dániának a közös hozzáadottértékadó-rendszerről szóló 2006/112/EK irányelv 75. cikkétől eltérő különös intézkedés alkalmazására történő felhatalmazásáról szóló (EU) 2018/485 végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: a héairányelv) 395. cikke értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket alkalmazzon a hozzáadottérték-adó (héa) beszedésének egyszerűsítésére vagy egyes adócsalások és -kikerülések megelőzésére. 
            
            
               A Bizottságnál 2020. február 21-én iktatott levelében Dánia felhatalmazást kért arra, hogy továbbra is alkalmazhassa a kizárólag üzleti célú használatra nyilvántartásba vett, legfeljebb három tonna megengedett legnagyobb össztömegű könnyű tehergépjárművek magáncélú használatára vonatkozó átalányrendszert, meghosszabbítva az (EU) 2018/485 tanácsi végrehajtási határozattal
                  2
                engedélyezett, a héairányelv 75. cikkétől eltérő különös intézkedés alkalmazását. 
            
            
               A héairányelv 395. cikke (2) bekezdésének megfelelően a Bizottság 2020. április 2-án kelt levelében tájékoztatta a többi tagállamot Dánia kérelméről. A Bizottság 2020. április 3-án kelt levelében értesítette Dániát arról, hogy birtokában van a kérelem elbírálásához szükségesnek ítélt valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Dánia 2011-ben a héabeszedés egyszerűsítése és az adókijátszás megelőzése érdekében eltérés iránti kérelmet nyújtott be arra vonatkozóan, hogy átalányrendszert vezethessen be a kizárólag üzleti célú használatra nyilvántartásba vett, legfeljebb három tonna megengedett legnagyobb össztömegű könnyű tehergépjárművek magáncélú használatára. Az eltérés iránti kérelmet a Tanács a 2012. július 24-i 2012/447/EU végrehajtási határozattal
                     3
                   hagyta jóvá. Dánia két alkalommal kérelmezte az intézkedés meghosszabbítását; e kérelmeinek a Tanács a 2015. június 19-i (EU) 2015/992 végrehajtási határozat
                     4
                   és az (EU) 2018/485 végrehajtási határozat útján adott helyt. Ez utóbbi tanácsi végrehajtási határozat hatálya 2020. december 31-én jár le. 
               
               
                  Ilyen jellegű eltérő intézkedés nélkül a dániai jogszabályok értelmében a kizárólag üzleti célú használatra nyilvántartásba vett említett gépjárművek magáncélú használata esetén az adóalany teljes egészében elveszítené azt a jogát, hogy levonja a gépjármű beszerzési költségét terhelő héát. Dánia – a héairányelv 176. cikke alapján – felfüggesztési rendelkezést alkalmaz a legfeljebb három tonna megengedett legnagyobb össztömegű könnyű tehergépjárművek beszerzési és üzemeltetési költségeit terhelő héa levonása tekintetében. Az a vállalkozás, amely az ilyen könnyű tehergépjárművet kizárólag üzleti célú használatra veteti nyilvántartásba, jogosult lesz a gépjármű beszerzési és üzemeltetési költségeit terhelő héa teljes levonására. A könnyű tehergépjárművet üzleti és személyes célú használatra egyaránt nyilvántartásba vetető vállalkozás azonban a beszerzési költségeket terhelő héa levonására nem jogosult, levonhatja viszont az üzemeltetési költségek teljes héáját. 
               
               
                  A fentiek szerinti dán rendszerben a nyilvántartás mind az adóalanyok, mind az adóhatóság számára bonyolult és költséges feladat lehet. Dánia ezért kérelmet nyújtott be, hogy folytathassa a 2012/447/EU tanácsi végrehajtási határozattal, majd pedig az (EU) 2015/992 és az (EU) 2018/485 tanácsi végrehajtási határozattal korábban már engedélyezett, egyszerűsített eljárás alkalmazását. 
               
               
                  A héairányelv 75. cikke értelmében amikor az adóalany a vállalkozás vagyonát képező termékeket magánszükségleteinek kielégítésére használja fel, a fizetendő héa megállapításához figyelembe veendő adóalap az az összeg, amely az adóalanynál a szolgáltatás nyújtása érdekében kiadásként felmerült. Az adóalanyok egy naptári éven belül legfeljebb húsz napra vehetnék igénybe a Dániában használt átalányrendszert. E rendszer alapján az adóalany napidíjat fizet a gépjármű magáncélú használatáért. A gépjármű magáncélú használatáért fizetendő napi átalányösszeg 40 DKK, amely kizárólag a héát fedezi. Ezt az összeget a dán kormány határozta meg hazai statisztikák elemzése alapján. Külön nemzeti jogszabályban rögzített, ehhez hasonló befizetésre lenne szükség a vállalati gépjármű feletti rendelkezésre kivetett jövedelemadó, valamint a gépjárműadóhoz kapcsolódó pótilleték fedezésére. Ha az adóalany az adott naptári évben több mint húsz napig használja a gépjárművet magáncélra, akkor a felfüggesztési szabályok lennének alkalmazandók és az adóalany a gépjármű beszerzési költségeire vonatkozóan teljes egészében elveszítené az adólevonási jogot.
               
               
                  A dán hatóságok kifejlesztettek egy elektronikus rendszert, amelynek segítségével az adóalanyok a napi átalányösszeget az interneten vagy egy mobilalkalmazáson keresztül fizethetik be. A fizetéskor az adóalany „napi utalványt” kap a héa megfizetésének igazolására. A hatóságok szerint a rendszer egyszerűsíti az adóalanyok számviteli kötelezettségeit, valamint az adóhatóságok adóbeszedési és -kivetési feladatát.
               
               
                  Az egyszerűsített eljárás igénybevétele opcionális. Az adóalanyok ennélfogva továbbra is nyilvántartásba vetethetik mind üzleti, mind magáncélú használatra könnyű tehergépjárműveiket, amennyiben helyzetüknek inkább az felel meg. 
               
               
                  Az (EU) 2018/485 tanácsi végrehajtási határozat 3. cikkében előírtaknak megfelelően Dánia a meghosszabbítás iránti kérelemmel együtt jelentést nyújtott be az intézkedés felülvizsgálatáról. A dán hatóságok szerint az egyszerűsített eljárás nagyon jól működött az elmúlt évek során, így alapos indokok sorakoztathatók fel az eljárás alkalmazásának folytatása mellett.
               
               
                  Ezért indokolt felhatalmazni Dániát arra, hogy 2023. december 31-ig folytathassa az eltérő intézkedés alkalmazását.
               
            
            
               •Összhang a szabályozási terület jelenlegi rendelkezéseivel
            
            
               A héairányelv 176. cikke értelmében a Tanácsnak meg kell állapítania, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos felfüggesztési („standstill”) rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra vonatkozó korlátozások hatálya alá
                     5
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe tartozik. Ezért a szubszidiaritás elve nem alkalmazandó.
               
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet. 
            
            
               
                  Tekintettel az eltérés alkalmazási körének korlátozott mivoltára, a különös intézkedés arányban áll a kitűzött céllal, vagyis a héakötelezettségek és -beszedés egyszerűsítésével, valamint az adócsalások visszaszorításával.
               
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Dánia kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javaslat célja a héacsalás felszámolása és az adókivetésre vonatkozó eljárás egyszerűsítése, emiatt pedig kedvező hatással lehet a vállalkozásokra és a közigazgatásra. Dánia megfelelő intézkedésnek ítélte ezt a megoldást. Dánia benyújtotta az intézkedés felülvizsgálatáról szóló jelentést, amely szerint az egyszerűsített eljárás az elmúlt években igen jól működött, és alapos indokok szólnak amellett, hogy a továbbiakban is alkalmazásra kerüljön egy ilyen jellegű eljárás.
               
               
                  A Dánia által szolgáltatott adatok szerint 2017-ben, 2018-ban és 2019-ben 22 383, 25 755, illetve 28 854 napi utalványt értékesítettek darabonként 225 DKK-s áron, és minden egyes eladott napi utalvány árából 40 DKK héabevétel folyt be. Ez azt jelenti, hogy az intézkedés kihasználtsága elérte a bevezetésekor várt mértéket.
               
            
            
               •Alapjogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
         
         
            
               
                  Az intézkedés nem lesz kedvezőtlen hatással az Unió héából származó saját forrásaira.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2023. december 31-én automatikusan hatályát veszti.
               
               
                  Amennyiben Dánia az eltérést lehetővé tévő intézkedés 2023 utáni kiterjesztését venné fontolóra, legkésőbb 2023. március 31-ig meghosszabbítás iránti kérelmet és az intézkedés felülvizsgálatát is tartalmazó jelentést kell benyújtania a Bizottság számára.
               
            
            
               2020/0124 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Dániának a közös hozzáadottértékadó-rendszerről szóló 2006/112/EK irányelv 75. cikkétől eltérő különös intézkedés alkalmazására történő felhatalmazásáról szóló (EU) 2018/485 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  6
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A Bizottságnál 2020. február 21-én iktatott levelében Dánia a 2006/112/EK tanácsi irányelv 395. cikke (2) bekezdése első albekezdésének megfelelően felhatalmazást kért arra, hogy az említett irányelv 75. cikkének az előzetesen felszámított hozzáadottérték-adó (héa) levonására vonatkozó jogot szabályozó rendelkezéseitől eltérő különös intézkedést alkalmazhasson.
            
            
               (2)2020. április 2-án kelt levelében a Bizottság a 2006/112/EK irányelv 395. cikke (2) bekezdése második albekezdésének megfelelően tájékoztatta a többi tagállamot Dánia kérelméről. A Bizottság 2020. április 3-án kelt levelében értesítette Dániát arról, hogy birtokában van a kérelem elbírálásához szükségesnek ítélt valamennyi információnak.
            
            
               (3)Az eltérő intézkedés nélkül a dániai jogszabályok szerint abban az esetben, ha egy legfeljebb három tonna megengedett legnagyobb össztömegű könnyű tehergépjárművet a dán hatóságok kizárólag üzleti célú használatra vesznek nyilvántartásba, az adóalany jogosult a gépjármű beszerzési és üzemeltetési költségeit terhelő, előzetesen felszámított héa teljes levonására. Amennyiben az ilyen gépjárművet a nyilvántartásba vételt követően magáncélokra használják, az adóalany elveszíti a gépjármű beszerzési költségeit terhelő héa levonásához való jogát.
            
            
               (4)Az említett rendszerből fakadó kedvezőtlen következmények enyhítése érdekében Dánia felhatalmazást kért arra, hogy a 2006/112/EK irányelv 75. cikkétől eltérő különös intézkedést vezethessen be. A 2012/447/EU tanácsi végrehajtási határozat
                  7
                felhatalmazta Dániát a különös intézkedés bevezetésére, majd az (EU) 2015/992 tanácsi végrehajtási határozat
                  8
                2017. december 31-ig meghosszabbította a felhatalmazás időbeli hatályát. Dánia az (EU) 2018/485 tanácsi végrehajtási határozat
                  9
                útján felhatalmazást kapott arra, hogy a különös intézkedést 2018. január 1-jétől 2020. december 31-ig alkalmazza.
            
            
               (5)Az intézkedés lehetővé teszi, hogy a gépjárművet kizárólag üzleti célokra nyilvántartásba vetető adóalanyok magáncélokra használhassák a gépjárművet, és ne veszítsék el az annak beszerzési költségeit terhelő héa levonására vonatkozó jogukat, hanem a vélelmezett szolgáltatásnyújtás adóalapját a 2006/112/EK irányelv 75. cikke alapján napi átalány alapulvételével állapíthassák meg.
            
            
               (6)Ezt az egyszerűsített számítási módszert mindazonáltal indokolt naptári évenként húsznapnyi magáncélú használatra korlátozni, és a fizetendő héa átalányösszegét napi 40 DKK-ban célszerű rögzíteni a magáncélokra történő használat minden egyes napjára. Ezt az összeget a dán kormány határozta meg hazai statisztikák elemzése alapján.
            
            
               (7)Ennek a legfeljebb három tonna megengedett legnagyobb össztömegű könnyű tehergépjárművekre alkalmazandó intézkedésnek a célja a kizárólag üzleti célú használatra nyilvántartásba vett gépjárművüket esetenként magáncélokra használó adóalanyok héakötelezettségeinek és egyúttal a héabeszedési eljárásnak az egyszerűsítése. Mindazonáltal az adóalany továbbra is dönthet úgy, hogy a könnyű tehergépjárművet üzleti és magáncélokra egyaránt használt gépjárműként veteti nyilvántartásba. Ebben az esetben az adóalany elveszíti a gépjármű beszerzési költségeit terhelő héa levonására vonatkozó jogát, ugyanakkor nem köteles megfizetni a gépjármű magáncélokra történő használatát terhelő napidíjat.
            
         
         
            
               (8)Egy olyan intézkedés alkalmazására való felhatalmazás, amelynek értelmében a kizárólag üzleti célú használatra nyilvántartásba vett gépjárművet esetenként magáncélokra használó adóalanyt nem fosztják meg a szóban forgó gépjárműre előzetesen felszámított héa teljes levonására vonatkozó jogától, összeegyeztethető a 2006/112/EK irányelvben meghatározott, az adólevonásra vonatkozó általános szabályokkal.
            
            
               (9)Indokolt úgy rendelkezni, hogy a felhatalmazás korlátozott ideig legyen érvényes, ezért elő kell írni, hogy annak érvénye 2023. december 31-én lejár.
            
            
               (10)Amennyiben Dánia a különös intézkedés időbeli hatályának 2023. december 31-én túli meghosszabbítását kérelmezi, 2023. március 31-ig jelentést és meghosszabbítás iránti kérelmet kell benyújtania a Bizottsághoz.
            
            
               (11)Az eltérés a végső fogyasztói szinten beszedett héabevétel teljes összegét csak elhanyagolható mértékben fogja befolyásolni és nem gyakorol kedvezőtlen hatást az Unió hozzáadottérték-adóból származó saját forrásaira.
            
            
               (12)Az (EU) 2018/485 végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
            
               Az (EU) 2018/485 végrehajtási határozat 3. cikkének második és a harmadik bekezdése helyébe a következő szöveg lép:
            
            
               „Ezt a határozatot 2018. január 1-jétől 2023. december 31-ig kell alkalmazni.
            
            
               Az e határozatban előírt intézkedés időbeli hatályának meghosszabbítása iránti bármely kérelmet 2023. március 31-ig kell benyújtani a Bizottság számára, és a kérelemhez mellékelni kell az intézkedés felülvizsgálatát tartalmazó jelentést.”
            
            
               2. cikk
            
            
               Ennek a határozatnak a Dán Királyság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        HL L 81., 2018.3.23., 13. o.
               
               
                  
                     (3)
                  
                        HL L 202., 2012.7.28., 24. o.
               
               
                  
                     (4)
                  
                        HL L 159., 2015.6.25., 66. o. 
               
               
                  
                     (5)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor
                  
                  (HL C 153., 2014.5.21., 3. o.). 
               
               
                  
                     (6)
                  
                        HL L 347., 2006.12.11., 1. o.
               
               
                  
                     (7)
                  
                        HL L 202., 2012.7.28., 24. o.
               
               
                  
                     (8)
                  
                        HL L 159., 2015.6.25., 66. o. 
               
               
                  
                     (9)
                  
                        HL L 81., 2018.3.23., 13. o.